Անապատ (մենաստան)

Անապատ, հասարակությունից և բնակավայրերից մեկուսացած քրիստոնյա ճգնավորների մենաստան։ Առաջին անապատները ստեղծվել են 3-րդ դարում, Եգիպտոսում և տարածվել այլ երկրներում, վաղ միջնադարում՝ նաև Հայաստանում։

 Պատմություն 
Ներսես Ա Մեծ կաթողիկոսը 4-րդ դարում Հայաստանի անապատականներին հավաքել է առանձին համալիրներում՝ օժտելով այդ անապատները հատուկ կանոնադրությամբ, որը նպաստել է երկրում անապատական տարերային շարժումը կազմակերպված, ազգօգուտ և եկեղեցաշեն հաստատությունների վերածելուն։ Այս անապատների հիմքի վրա զարգացել են հայկական վանքերը, որոնք միջնադարյան Հայաստանում ոչ միայն զորացրել են քրիստոնեական հավատքը, այլև դարձել հայ մշակույթի զարգացման ու պահպանման կենտրոններ։

Անապատական շարժումը Հայաստանում մեծ վերելք է ապրել 17-րդ դարի առաջին կեսին, երբ Սյունյաց Մեծ անապատից ելած գործիչները երկրի տարբեր նահանգներում ստեղծել են բազմաթիվ նոր անապատներ, Վասպուրականում՝ Լիմ անապատը, Կտուց անապատը, Արցախում՝ Չարեքա անապատը, Սյունիքում՝ Տանձափարախը և Տաթևի Մեծ անապատը, Այրարատում՝ Երևանի սուրբ Անանիա առաքյալ անապատը և այլն։ Հիշատակվում են նաև անապատներ, որոնց դիրքն անորոշ է, ինչպիսին է Առապատը։

 Կառուցվածք 
Անապատի համալիրը շրջապատող պարսպի պարագծով կից կառուցում էին խցերը և տնտեսական շինությունները, իսկ բակի մեջտեղում տեղադրվում էր անապատի միակ եկեղեցին։ Հայաստանի անապատները երբեք չեն եղել զուտ ճգնավորական հաստատություններ, դրանք հայ մշակույթի զարգացման կենտրոններ էին, իսկ անապատականները դարձել են նաև բարոյական մաքրության տիպարներ ու ազգային-եկեղեցական առաջնորդներ։

 Տես նաև 
 Անապատականություն

 Ծանոթագրություններ 

 Գրականություն 


Կատեգորիա:Քրիստոնեություն
Կատեգորիա:Կրոնական կառույցներ
Կատեգորիա:Ասկետիզմ